Ýmsar síður á netinu geta gefið okkur hugmyndir um fjölda íbúa í einstökum löndum eins og fjallað er um í svari við spurningunni Hvar er hægt að finna upplýsingar um hversu margir búa í tilteknu landi ? Yfirleitt eru upplýsingar um fólksfjölda áætlaðar enda erfitt að fá nákvæmt yfirlit yfir fjölda íbúa þó við búum svo vel hér á Íslandi að vera með nokkuð nákvæma þjóðskrá sem uppfærð er reglulega . Suður-Afríka er fimmta fjölmennasta ríki Afríku eins og fram kemur í svarinu Hversu margir búa í Afríku ? Samkvæmt upplýsingum Hagstofu Suður-Afríku ( Statistics South Africa ) er áætlað að íbúar landsins hafi verið um 46,9 milljónir um mitt ár 2005 . Í öðrum heimildum er að finna aðrar tölur um heildarfjölda íbúa í Suður-Afríku en frávikið er ekki mjög mikið . Til dæmis er áætlað á heimasíðu Sameinuðu þjóðanna ( United Nations Population Division ) að Suður-Afríkubúar hafi verið 47,4 milljónir árið 2005 og á The World Factbook er áætlunin 44,3 milljónir fyrir sama ár . Um þriðjungur Suður-Afríkubúa ( 15,2 milljónir ) eru börn á aldrinum 0 - 14 ára . Þegar íbúafjöldi er áætlaður eru ýmsir þættir sem taka þarf tillit til . Þar má nefna frjósemi , það er hversu mörg börn má ætla að hver kona eignist að meðaltali , dánartíðni , meðalævilengd og búferlaflutninga eins og lesa má um í svarinu Hvað munu margir búa á jörðinni árið 2050 ? Hvernig þessir þættir eru ákvarðaðir hefur svo áhrif á útkomu fólksfjöldaspárinnar og skýrir það þennan mun á spám mismunandi aðila . Einn þeirra þátta sem taka þarf sérstaklega tillit til í Suður-Afríku , eins og mörgum öðrum Afríkulöndum , er tíðni HIV-jákvæðra og alnæmissmitaðra . Sjúkdómurinn hefur meðal annars þau áhrif á tölfræðina að meðalævilengd er áætluð lægri en annars væri , ungbarnadauði og dánartíðni almennt eru áætluð hærri , fólksfjölgun talin hægari og aldurspíramítinn verður skekktur . Það hefur því áhrif á endanlega áætlun fólksfjöldans hver tíðni sjúkdómsins er talin vera . Hjá Hagstofu Suður-Afríku er til dæmis gert ráð fyrir að 16,7% allra á aldrinum 15 - 49 séu smitaðir af HIV-veirunni en The World Factbook áætlar að þetta hlutfall sé 21,5% og skýrir þetta að einhverju leyti þann mun sem er að finna á tölum um fólksfjölda í þessum heimildum .